CELEX: 32020D2058
Language: ro
Date: 2020-12-07 00:00:00
Title: Decizia (UE) 2020/2058 a Consiliului din 7 decembrie 2020 privind poziția care urmează să fie adoptată, în numele Uniunii Europene, în cadrul Comitetului mixt instituit prin Acordul privind Spațiul Economic European referitor la modificarea Protocolului 4 (privind regulile de origine) la acordul menționat

15.12.2020   
               
               
                  RO
               
               
                  Jurnalul Oficial al Uniunii Europene
               
               
                  L 424/19
               
            
         DECIZIA (UE) 2020/2058 A CONSILIULUI
         din 7 decembrie 2020
         privind poziția care urmează să fie adoptată, în numele Uniunii Europene, în cadrul Comitetului mixt instituit prin Acordul privind Spațiul Economic European referitor la modificarea Protocolului 4 (privind regulile de origine) la acordul menționat
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 207 alineatul (4) primul paragraf coroborat cu articolul 218 alineatul (9),
         având în vedere propunerea Comisiei Europene,
         întrucât:
         
                     (1)
                  
                  
                     Acordul privind Spațiul Economic European (denumit în continuare „Acordul privind SEE”) a fost încheiat de Uniune prin Decizia 94/1/CECO, CE a Consiliului și a Comisiei (1) și a intrat în vigoare la 1 ianuarie 1994.
                  
               
                     (2)
                  
                  
                     Protocolul 4 la Acordul privind SEE stabilește regulile de origine. În temeiul articolului 98 din Acordul privind SEE, Comitetul mixt instituit prin articolul 92 din Acordul privind SEE (denumit în continuare „Comitetul mixt”) poate decide să modifice dispozițiile Protocolului 4.
                  
               
                     (3)
                  
                  
                     Comitetul mixt va adopta o decizie de modificare Protocolului 4 (denumită în continuare „decizia”) în cadrul următoarei sale reuniuni, înainte de sfârșitul anului 2023,
                  
               
                     (4)
                  
                  
                     Este oportun să se stabilească poziția care urmează să fie adoptată, în numele Uniunii, în cadrul Comitetului mixt, întrucât decizia va produce efecte juridice obligatorii pentru Uniune.
                  
               
                     (5)
                  
                  
                     Convenția regională cu privire la regulile de origine preferențiale pan-euro-mediteraneene (denumită în continuare „convenția”) a fost încheiată de Uniune prin Decizia 2013/94/UE a Consiliului (2) și a intrat în vigoare pentru Uniune la 1 mai 2012. Convenția stabilește dispoziții privind originea mărfurilor care fac obiectul schimburilor comerciale în temeiul acordurilor bilaterale de comerț liber relevante încheiate între părțile la convenție, care se aplică fără a aduce atingere principiilor stabilite în acordurile bilaterale respective.
                  
               
                     (6)
                  
                  
                     Tratativele privind modificarea convenției au avut drept rezultat un nou set de reguli de origine modernizate și mai flexibile, care urmează să fie încorporate în convenție. Până la încheierea și intrarea în vigoare a modificării convenției, părțile SEE au convenit să aplice, cât mai curând posibil, un set alternativ de reguli de origine bazate pe cele ale convenției modificate, care pot fi utilizate la nivel bilateral ca reguli de origine alternative celor prevăzute de convenție (denumite în continuare „reguli tranzitorii”). În acest sens, decizia va stabili, de asemenea, regulile tranzitorii.
                  
               
                     (7)
                  
                  
                     Prin urmare, poziția Uniunii în cadrul Comitetului mixt ar trebui să se bazeze pe proiectul de decizie,
                  
               ADOPTĂ PREZENTA DECIZIE:
         
            Articolul 1
            Poziția care urmează să fie adoptată în numele Uniunii în cadrul Comitetului mixt instituit prin Acordul privind Spațiul Economic European referitor la modificarea Protocolului 4 la acord se bazează pe proiectul de decizie a Comitetului mixt (3).
         
         
            Articolul 2
            Prezenta decizie intră în vigoare la data adoptării și expiră la 31 decembrie 2023.
         
         
            Adoptată la Bruxelles, 7 decembrie 2020.
            
               
                  Pentru Consiliu
               
               
                  Președintele
               
               M. ROTH
            
         
         
            (1)  Decizia 94/1/CECO, CE a Consiliului și a Comisiei din 13 decembrie 1993 privind încheierea Acordului privind Spațiul Economic European între Comunitățile Europene, statele membre ale acestora și Republica Austria, Republica Finlanda, Republica Islanda, Principatul Liechtenstein, Regatul Norvegiei, Regatul Suediei și Confederația Elvețiană (JO L 1, 3.1.1994, p. 1).
         
            (2)  Decizia 2013/94/UE a Consiliului din 26 martie 2012 privind încheierea Convenției regionale cu privire la regulile de origine preferențiale pan-euro-mediteraneene (JO L 54, 26.2.2013, p. 3).
         
            (3)  A se vedea documentul ST 10297/20 la adresa http://register.consilium.europa.eu.